 Gran kommune.

Svar på spørsmålene fra Ringerike og omlandet Parkinsonforening
Emne: Svar på spørreundersøkelse

Så flott at dere er så framoverlente og tenker på behov og løsninger tidlig, og ved utviklingen av sykdommen. Jeg skal svare etter beste evne på spørsmålene. Svarene som kommer under er spesifikke for Gran kommune, da praksisen kan være ulik fra kommune til kommune. Spørsmål 5-9 er mer generelle for hjelpemidler/bolig og vil gjelde for alle kommunene. 
 
1.Hvem kontakter en i kommunen når en har behov for Ergoterapeut?
I Gran kan du kontakte ergo- og fysioterapitjenesten ved å ringe vårt sentralbord «innbyggersørvis». Du kan også melde behov for ergoterapeut ved å sende inn en søknad på kommunens nettsider. Søknaden kan fylles ut og sendes inn digitalt, eller du kan skrive den ut og sende den til kommunen per post. Målet er at det skal være enkelt å komme i kontakt med tjenesten, enten du foretrekker digitale eller papirbaserte løsninger.
 
2.Hva tilbyr kommunen til Parkinsonpasienter?
Gran kommune tilbyr flere helse- og omsorgstjenester som kan være aktuelle for personer med Parkinsons sykdom. Noen tjenester må det søkes om, og kommunen må fatte et vedtak før tjenesten kan gis. Dette gjelder blant annet hjemmesykepleie, dagaktivitetstilbud og ulike former for velferdsteknologi, som trygghetsalarm og elektronisk medisindispenser.
 
Kommunen har fysioterapeuter som er ansatt i kommunen, samt fysioterapeuter med kommunal driftsavtale. Behandling hos fysioterapeut følger de ordinære reglene for egenbetaling. Gran kommune har ergoterapeuter som kan bidra med råd, veiledning, tilrettelegging og hjelpemiddelformidling.
 
I tillegg finnes det private aktører som tilbyr trening, behandling og andre tjenester rettet mot personer med Parkinsons sykdom. Hvilke tilbud som er aktuelle, vil avhenge av den enkeltes behov, ønsker og mål.
 
	


3.Er det ventetid på Ergoterapeut og ca.hvor lang tid må en påregne for å få hjelp?
Ventetiden varierer og avhenger av kapasitet og prioritering. Akutte og omfattende behov prioriteres som regel høyest. Kommunen opplyser om aktuell ventetid ved henvendelse/søknad på tjenesten.
 
4.Har kommunen andre fagpersoner som f.eks Fysioterapeuter som har kompetanse på Parkinson?
Det har vi. Jeg anbefaler å bruke ParkinsonNet sine nettsider for å se hvor kompetansen befinner seg for de ulike faggruppene: https://parkinsonnet.ihelse.net/
 
Oppsamlet svar på spørsmål 5-9:
Det er viktig å være klar over at behovet for boligtilpasning varierer betydelig fra person til person og bolig til bolig. Mange med Parkinsons sykdom kan bo i sin eksisterende bolig i mange år uten større tilpasninger, mens andre etter hvert kan få behov for både hjelpemidler og fysiske endringer i boligen. Kommunen og ergoterapitjenesten kan gi råd og veiledning når behov oppstår, men den enkelte har også et eget ansvar for å vurdere hvordan boligen vil fungere dersom funksjonsnivået endrer seg over tid. Dette kan innebære å tenke gjennom fremtidige oppussingsprosjekter med tilgjengelighet i fokus, eller å vurdere om det på sikt vil være mer hensiktsmessig å flytte til en bolig med færre barrierer, for eksempel uten trapper og med alle nødvendige funksjoner på ett plan. Tidlig refleksjon og planlegging kan gjøre det enklere å ta gode valg mens man fortsatt har overskudd og valgmuligheter, fremfor å måtte finne løsninger når situasjonen haster.
 
Ved varig funksjonsnedsettelse (Nav definerer dette som behov over to år) kan NAV Hjelpemiddelsentral låne ut hjelpemidler og bidra med boligtilrettelegging gjennom ulike ordninger. Søknad skjer som regel i samarbeid med ergoterapeut. Her er det et stort antall hjelpemidler, noen av dem har spesifikke krav for at man skal få det innvilget fra Nav. Det er også viktig å være klar over at ikke alle utfordringer som oppstår kan løses gjennom offentlige ordninger eller hjelpemidler. For å få innvilget hjelpemidler fra NAV, må det foreligge en funksjonsnedsettelse som gir et reelt og nødvendig behov. Et eksempel er sykehusseng, som normalt innvilges når personen har betydelige utfordringer med forflytning, stillingsendring eller pleiebehov som krever sengens elektriske funksjoner. En sykehusseng innvilges som hovedregel ikke fordi man ønsker en ekstra seng i stuen eller mangler en egnet seng i boligen
Eksempler på hjelpemidler kan være:
1. Rullator
1. Toalettforhøyer
1. Dusjstol
1. Sykehusseng
1. Personløfter
1. Trappeheis
1. Kognitive hjelpemidler
1. Varslings- og trygghetsteknologi
Behovene vil variere med sykdomsutviklingen.
 
Kommunen kan bistå med kartlegging, rådgivning, utprøving og oppfølging av hjelpemidler. Kommunen har også ansvar for enkelte hjelpemidler ved kortvarige behov, samt ulike former for velferdsteknologi. For personer med Parkinson anbefales det ofte å ta kontakt tidlig med ergoterapeut og fysioterapeut, før funksjonstapene blir store. Tidlig kartlegging gir bedre mulighet for forebygging, tilrettelegging og planlegging av framtidige behov.
 
Jeg legger også ved noen relevante lenker knyttet til bolig;
Boligsosialprogram brosjyre
Tilskudd til aldersvennlig oppgradering av egen bolig
Boligtips fra Gjøvik kommune
 
Håper dere fikk svar på det dere ønsket, i tillegg ønsker jeg dere et riktig godt møte i november.
Ta kontakt dersom dere har behov for mer informasjon. 
 
Med vennlig hilsen
 
Silje Mari Wøien
Enhetsleder forebyggende tjenester
 
97 18 15 10    
silje.mari.woien@gran.kommune.no

